Document ID: 31998D0610

Sklep Komisije
z dne 22. oktobra 1998
o ustanovitvi strokovnih skupin za pomoč Komisiji pri vsebini in usmeritvi ključnih ukrepov na področju raziskav in tehnološkega razvoja
(notificiran pod dokumentarno številko K(1998) 3120)
(Besedilo velja za EGP)
(98/610/ES, Euratom)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Pogodbe o ustanovitvi Evropske skupnosti za atomsko energijo,
ker Komisija želi vse raziskovalce (vključno z uporabniki) bolj vključiti v oblikovanje politike, da bi dosegla večjo preglednost politike raziskav in tehnološkega razvoja Skupnosti in da bi ji omogočila igrati bolj strateško vlogo;
ker bi zato morali oblikovati strokovne skupine, ki bi Komisiji svetovale o vsebini in smernicah ključnih ukrepov, ki so zajeti v odločbah Sveta o posebnih programih, ki se nanašajo na izvajanje Petega okvirnega programa Evropske skupnosti za raziskave, tehnološki razvoj in predstavitvene dejavnosti [1] in Petega okvirnega programa Evropske skupnosti za atomsko energijo za raziskovalne dejavnosti in dejavnosti usposabljanja [2] (v nadaljnjem besedilu "posebni programi"); ker morajo biti po Odločbi ti ključni ukrepi po potrebi združeni zaradi področij, ki jih pokrivajo;
ker s tem v zvezi strokovne skupine pomagajo opredeliti celotno strategijo za izvajanje ključnih ukrepov ali skupin ključnih ukrepov in dajejo pomembne zaključke na povsem pregleden način;
ker morajo biti člani teh skupin zaradi narave dela ugledne osebnosti, izbrane iz široke ponudbe kandidatov, in primerno usposobljeni za zadevno delo;
ker mora sestava teh strokovnih skupin predstavljati vse, ki so vključeni v raziskave; ker si je treba prizadevati za uravnoteženo sodelovanje žensk in moških;
ker morajo biti te strokovne skupine ustanovljene in njihove naloge opredeljene,
SKLENILA:
Člen 1
Ustanovijo se naslednje strokovne skupine:
- skupina "Dejavniki zdravja, prehrane in okolja",
- skupina "Nadzor nalezljivih bolezni",
- skupina "Celična tovarna",
- skupina "Staranje populacije",
- skupina "Trajnostno kmetijstvo, ribištvo, gozdarstvo, vključno z integriranim razvojem podeželja",
- skupina "Informacijska družba",
- skupina "Inovativni izdelki, postopki in organizacija",
- skupina za "Trajnostno mobilnost in intermodalnost",
- skupina "Nove perspektive v aeronavtiki",
- svetovalna skupina "Tehnologije kopenskega prometa in pomorske tehnologije",
- skupina "Trajnostno upravljanje in kakovost vode" in "Trajnostno upravljanje morskega ekosistema",
- skupina "Globalne spremembe, podnebje in biotska raznovrstnost",
- skupina "Mesto prihodnosti in kulturna dediščina",
- skupina "Čistejši energetski sistemi" in "Gospodarna in učinkovita energija",
- skupina "Izboljšanje socialno-ekonomske baze znanja",
- skupina "Nadzorovana termonuklearna fuzija",
- skupina "Jedrska fisija",
za svetovanje Komisiji o vsebini in smernicah ključnih ukrepov ali skupin ključnih ukrepov, ki so zajeti s posebnimi programi.
Člen 2
Vsaka strokovna skupina:
- predlaga smernice za opredelitev delovnih programov (vključno s programiranjem razpisov za predloge, meril ocenjevanja posrednih RTR ukrepov in, kadar je mogoče, z določanjem izmerjenih ali znanstveno dokazanih ter tehnično-ekonomskih ciljev za doseganje namenov ključnih ukrepov ali skupin ključnih ukrepov),
- predložijo pripombe glede strateške narave in izkoriščanja dela, ki ga je treba izvesti, ter glede analize rezultatov, z upoštevanjem možnih sprememb delovnih programov.
Člen 3
1. Vsako strokovno skupino ustanovi Komisija, tako da z upoštevanjem geografskega porekla in področja delovanja njenih članov (industrija in storitve, raziskave in inovacije, uporabniki, javni upravni organi in socialno-ekonomski krogi) zagotovi uravnoteženo sestavo. Kolikor je mogoče, si Komisija tudi prizadeva zagotoviti uravnoteženo sodelovanje žensk in moških.
2. Način izbiranja članov strokovnih skupin je skupaj s posebnim programom, ključnimi ukrepi in skupinami ključnih ukrepov, s katerimi se te skupine povezujejo, določen v Prilogi.
Člen 4
1. Člane strokovnih skupin Komisija imenuje osebno za dve leti. To imenovanje se lahko obnovi le enkrat za največ dve leti.
Člani skupin ostanejo na svojih položajih do zamenjave ali do obnovitve mandata.
Kadar član ne more več učinkovito prispevati k delu navedene skupine, postane član programskega odbora ali odstopi; Komisija po postopku iz Priloge določi zamenjavo za preostanek mandata.
2. Imena članov strokovnih skupin so objavljena v Uradnem listu Evropskih skupnosti.
3. Članom strokovnih skupin se v skladu z veljavnimi predpisi Komisije povrnejo stroški potovanj in dnevnice.
4. Komisija izmed članov posamezne strokovne skupine določi predsednika in podpredsednika te skupine. Podpredsednik in predsednik ne smeta biti istega geografskega porekla ali iz istega področja delovanja.
V Bruslju, 22. oktobra 1998

Labels: 7
9
15